ବ୍ରହ୍ମପୁର : ବ୍ରହ୍ମପୁରରେ ସାର୍ବଜନୀନ ଦୁର୍ଗା ପୂଜା ପାଇଁ ଜିଲ୍ଲା ପ୍ରଶାସନ ପକ୍ଷରୁ ଗାଇଡଲାଇନ ଜାରି ହୋଇଛି। ଦୂର୍ଗାପୂଜା, ଲକ୍ଷ୍ମୀପୂଜା, କାଳୀପୂଜା ଏବଂ ଅନ୍ୟାନ୍ୟ ପୂଜା ପାଇଁ ଗଞ୍ଜାମ ଜିଲ୍ଲାପାଳ ଏକ ନିର୍ଦ୍ଦେଶନାମା ଜାରି କରିଛନ୍ତି । ଦୂର୍ଗାପୂଜା ମଣ୍ଡପରେ ପାଳନ କରିବା ନେଇ ଅନୁଷ୍ଠାନ ଗୁଡିକ ନିଜ ଅଞ୍ଚଳର ଉପଜିଲ୍ଲାପାଳ ତଥା ଉପଖଣ୍ଡ ସ୍ତରୀୟ ମାଜିଷ୍ଟ୍ରେଟଙ୍କ ଠାରୁ ଅନୁମତି ଗ୍ରହଣ କରିବେ । ପୂଜା ମଣ୍ଡପ ବା ପେଣ୍ଡାଲ ଗୁଡିକ ତିନି ଦିଗରୁ ଆବୃତ ବା ବନ୍ଦକରି ରଖିବେ । ଚତୁର୍ଥ ଦିଗକୁ ମଧ୍ୟ ବନ୍ଦ ରଖିବେ। ଭକ୍ତ କିମ୍ବା ଜନସାଧାରଣଙ୍କୁ ଠାକୁର ଦର୍ଶନ ବାରଣ କରାଯାଇଛି । ମୃଣ୍ମୟୀ ମୂର୍ତ୍ତି ଗୁଡିକ ୪ ଫୁଟ ଉଚ୍ଚ ରହିବ ।
ଏତଦ୍ ବ୍ୟତୀତ ଡାକବାଜି ଯନ୍ତ୍ରର ବ୍ୟବହାର ହେବ ନାହିଁ । ପୂଜାରୀ କର୍ମକର୍ତ୍ତା ଓ ଆୟୋଜକମାନଙ୍କୁ ସମସ୍ତଙ୍କୁ ମିଶାଇ ସମୁଦାୟ ୭ ଜଣ ବ୍ୟକ୍ତିଙ୍କ ମଧ୍ୟରେ ସବୁ ସମୟରେ ପୂଜା ମଣ୍ଡପ ନିକଟରେ ରହିପାରିବେ । ପୂଜା ମଣ୍ଡପ ପେଣ୍ଡାଲ ନିକଟରେ କୋଭିଡ ନିୟମକୁ ଯେମିତି କଡାକଡି ପାଳନ ହେବ ସେଥିପ୍ରତି ଦୃଷ୍ଟି ଦେବେ । ଭାରତ ସରକାର/ରାଜ୍ୟ ସରକାର ଏବଂ ସ୍ଥାନୀୟ ପ୍ରଶାସନର ନିୟମ ପ୍ରକାରେ ସମସ୍ତଙ୍କ ଦ୍ବାରା ସାମାଜିକ ଦୂରତ୍ବ, ମାସ୍କ ବ୍ୟବହାର,ବ୍ୟକ୍ତିଗତ ସଫାସୁତୁରା, ସାନିଟାଇଜେସନ କରିବା ଜରୁରୀ । ମୂର୍ତ୍ତି ବିସର୍ଜନ ବେଳେ କୌଣସି ଶୋଭାଯାତ୍ରା ହେବ ନାହିଁ । ସ୍ଥାନୀୟ ପ୍ରଶାସନ ଦ୍ବାରା କରାଯାଇଥିବା କୃତ୍ରିମ ପୋଖରୀରେ ବିସର୍ଜନ କରିପାରିବେ । ନିୟମ ଉଲ୍ଲଂଘନ କଲେ କଡା କାର୍ଯ୍ୟାନୁଷ୍ଠାନ ନିଆଯିବ ।
